এক দিনে তিন সেঞ্চুরি! দ্বিতীয় দিনের শেষে এগিয়ে ভারত

ওয়েব ডেস্ক : ওয়েস্ট ইন্ডিজের (West Indies) বিরুদ্ধে টেস্ট ম্যাচে অসাধারণ ব্যাটিং ভারতের (India)। একই দিনে তিন তিনটে সেঞ্চুরি করলেন টিম ইন্ডিয়ার ব্যাটাররা। সেই তালিকায় প্রথমে রয়েছেন কে এল রাহুল (KL Rahul), তার পর রয়েছেন ধ্রুব জুরেল (Dhruv Jurel) এবং রয়েছেন অলরাউন্ডার রবীন্দ্র জাদেজা (Ravindra Jadeja)। যার ফলে দ্বিতীয় দিনের শেষে অনেকটাই এগিয়ে গেল ভারত। লিড নিল ২৮৬ রানের।

আজকের প্রথম সেঞ্চুরিটি করেছিলেন ভারতীয় ওপেনার কে এল রাহুল (KL Rahul)। তিনি ১৯০ বলে সেঞ্চুরি করেছেন। টেস্টের দ্বিতীয় দিনে মধ্যাহ্নভোজের বিরতির আগেই সেঞ্চুরি হাঁকিয়েছেন ভারতীয় ওপেনার। যার মধ্যে রয়েছে ১২টি চার। আর শতরান করেই বিশেষ সেলিব্রেশন করেন ভারতের ওপেনার।

আরও খবর : স্বপ্নের ফর্মে রাহুল, করলেন শতরান

দ্বিতীয় সেঞ্চুরিটি করেন ধ্রুব জুরেল (Dhruv Jurel)। ২১০ বল খেলে ১২৫ রান করে আউট হন তিনি। মূলত, চোটের কারণে ওয়েস্ট ইন্ডিজ সিরিজ থেকে ছিটকে গিয়েছেন ঋষভ পন্থ। যা ছিল টিম ইন্ডিয়ার কাছে বড় ধাক্কা। তাঁর জায়গায় দলে জায়গা পেয়েছিলেন জুরেল। আর খেলতে নেমেই নিজের যোগ্যতা প্রমাণ করলেন তিনি। আন্তর্জাতিক ক্রিকেটে এটাই হল তাঁর প্রথম সেঞ্চুরি। তিনি তাঁর ইনিংসে মেরেছেন ৬টা চার এবং পাঁচটা ছয়।

এর পরেই তালিকায় যাঁর নাম রয়েছে, তিনি হলেন ভারতের অন্যতম সব থেকে ভরসাযোগ্য ক্রিকেটার। তিনি হলেন ‘ওয়ান অ্যান্ড অনলি’ রবীন্দ্র জাদেজা (Ravindra Jadeja)। এদিন শুভমন গিল ও কে এল রাহুল আউট হওয়ার পর জুরেল ও জাদেজা ব্যাটিংয়ে নামেন। একদিকে অসাধারণ পারফরম্যান্স করছিলেন জুরেল, আর অন্যদিকে তাঁকে ভরসা দিচ্ছিলেন জাদেজা। জুরেলের সেঞ্চুরির পরেই শতরান করেন জাদেজাও। তিনি ১৬৮ বলে সেঞ্চুরি করেন। এটা তাঁর কেরিয়ারে ষষ্ঠ সেঞ্চুরি। প্রতিটাই করেছেন টেস্ট ক্রিকেট খেলে।

শুক্রবার দ্বিতীয় দিনের খেলা শেষে জাদেজা ১০৪ ও ওয়াশিংটন সুন্দর ৯ রানে অপরাজিত রয়েছেন। দিনের শেষে স্কেরবোর্ডে ভারতের স্কোর ৫ উইকেটে ৪৪৮। এগিয়ে রয়েছে ২৮৬ রানে।